Die Handelinge van die Apostels: Gemeenskaplike besit (Hand 4:32-37) - Francois Malan - www.bybelkennis.co.za
by Mitch Kalp · Published 12/02/2019 · Updated 13/02/2019
4:32 'Die groot groep (plêthos) wat gelowig geword het was een van hart en siel…' Die Jode het die 'hart' as die sentrum van die mens se denke beskou, en met 'siel' die setel van die mens se wil. Saam verwys die twee terme na die hele innerlike lewe van die mens. Die groeiende gemeente het dieselfde dinge gedink en wou dieselfde dinge hê. Filippense 1:27 praat van 'in een gees vasstaan en met een siel saam stry vir die geloof in die evangelie.'
'…en niemand het na enige van sy besittings as sy eie verwys nie, maar hulle het alles gemeenskaplik besit.' Die teks praat egter van elkeen se eie besittings en 5:4 erken die eiendomsreg van elke lidmaat. Dit beteken dat niemand gesê het 'wat ek besit behoort slegs aan my nie.' Hulle het hulle besittings beskou as iets wat die Here aan hulle toevertrou het om ander wat gebrek ly, vrygewig daarmee te help. Hulle het nie vasgeklou aan hulle besittings om slawe van hulle besittings te word nie.Die besluit om van jou besittings te verkoop om te kan uitdeel was vrywillig (vgl. 5:4). So het gelowiges uit barmhartigheid van tyd tot tyd selfs van hulle besittings verkoop om behoeftiges te kan help, as die gevolg van hulle liefdesband, hulle koinōnia met mekaar (2:44-45). In Deutr. 15:4-5 het die Here reeds beloof dat daar nie 'n arme in die beloofde land sal wees nie, as die volk net na die Here sal luister en elke sewe jaar die skuld van 'n mede-Israeliet afskryf (vgl. ook Lev 25:10 se landswye afskrywing van skuld in die hersteljaar, elke 50ste jaar).
4:33 Die groot krag waarmee die apostels getuig het oor die opstanding van die Here Jesus, is onderskraag deur die gemeente se onderlinge verbondenheid en hulp aan mekaar, en is die werk van die Heilige Gees in hulle. Dit het Jesus net voor sy hemelvaart aan hulle belowe (Hand 1:8 'Maar julle sal krag ontvang wanneer die Heilige Gees oor julle kom en julle sal my getuies wees…'). Die opstanding van Jesus het hulle oortuig dat Jesus die Here is wat oor hulle lewe regeer; dat Hy God is (vgl. 2:32-36). Met sy opstanding het die nuwe skepping begin, waarvan die liefdesgemeenskap van die Christene 'n sigbare bewys is. Dit is die uitwerking van die groot genade van God wat oor al die gelowiges gekom het en sy genade in hulle harte vir mekaar. En dit het hulle getuienis oor Jesus se opstanding en dat Hy hulle Here is, voor ander mense geloofwaardig gemaak.
4:34-35 'want daar was nie 'n behoeftige persoon onder hulle nie (endeês iemand wat nie het wat nodig of noodsaaklik is om te bestaan nie), want wie eienaars van grond (chōrioi, vir landerye of weiding) of huise was, het verkopers geword (pōlountes, imperfektum deelwoord om aan te dui dat dit verkoop word soos wat daar behoefte aan was) en het die opbrengs van die verkope gebring, en dit voor die voete van die apostels neergesit; en dit is uitgedeel aan elkeen soos iemand ook al behoefte gehad het.' Al die Griekse werkwoorde in die twee verse is in die onvoltooide tyd, wat aandui dat dit 'n proses is wat voortgegaan het soos wat iemand 'n behoefte/tekort gehad het.